– Om en dobling av bompengene er spiselig? Det er overhodet ikke spiselig. Det er i så fall en gedigen kamel, sier varaordfører og gruppeleder for Frp, Tor Woldseth.

Han er spurt om Frp vil akseptere at bompengene i Bergen dobles som følge av at Bybanen skal bygges til Åsane.

OPP MED FLERE MILLIARDER

Ap, Frp og Høyre sine partiorgan har valgt å la Bybanen gå i tunnel ut av sentrum. De vil også forlenge Fløyfjellstunnelen til Eidsvåg for å skaffe plass til Bybanen i Åsaneveien, og alle er enige om at det må bygges en Bymiljø-tunnel for å gjøre Bryggen bilfri.

Prisen blir trolig opp mot tre milliarder kroner høyere enn den Bybane-traseen fagetaten i Bergen kommune anbefalte politikerne å gå for, fra omlag seks til ni milliarder kroner.

De tre partiene har kort sagt valgt de konsekvent dyreste løsningene – eller, som en i rådhuset sa det: Fra øverste hylle på vinmonopolet.

Så langt har Bybanen blitt bygget kontinuerlig siden starten. Det har vært et mål å gjøre det på den måten for å unngå at prosjektorganisasjonen må bygges ned og opp, og holde fremdrift i prosjektet.

Dessuten: Hittil har ikke Fyllingsdalen og Åsane bydeler fått noe særlig igjen for alle bompengene de har betalt. Når Bybanen kommer dit, virker spleiselaget på den måten at da vil folk i Fana og Ytrebygda måtte betale for den.

NEDBETALE GJELD

Dag Skansen (H) sier at de dyre valgene til Åsane kan få noe å bety for den videre byggingen til Haukeland og Fyllingsdalen, trinnet som følger etter.

–Dersom bompengene er svært høye i år 2020 kan det være at vi må ta et opphold i byggingen av Bybanen, og vente til vi er ferdig med å nedbetale en del av gjelden, før vi kan ta opp ny, sier Skansen.

Han sier også at dette er en eventuell konsekvens som må komme frem i saken som byrådet skal legge frem etter nyttår.

SANNSYNLIG

Tor Woldseth er programforpliktet til å si at staten burde ta regningen for skinnegående kollektivtransport, men er enig i at i virkelighetens verden er en utsettelse av Fyllingsdalens Bybane svært sannsynlig.

– Det er ikke bare prinsipielt vi er mot svært høye bompenger. Setter vi en for høy bompengepris, vil ingen vil kjøre til Bergen sentrum og da vil sentrumshandelen kveles. Slikt må vi også tenke på, sier han.

Gruppeleder Harald Schjelderup for Arbeiderpartiet er svært ordknapp når det kommer til hvor stor bompengeøkning de kan tåle.

– Det må vi komme tilbake til når byrådet presenterer et helhetlig forslag, forhåpentligvis etter god dialog med oss i forkant, sier han.

– Tror du det vil bli «nok penger i potten» om regjeringen bidrar med 50 prosent?

– Det kan vi ikke svare på før byrådet har presentert et helhetlig forslag, men vi må legge til grunn minst 50 prosent, slik Erna Solberg har tallfestet det tidligere, sier han.